МэшбащIэ Исхьэкъ и пщIэр Тыркуми щылъагэщ
АР-м, КъБР-м, КъШР-м я цIыхубэ тхакIуэ, Адыгэ Республикэм и ТхакIуэхэм я зэгухьэныгъэм и унафэщI, Дунейпсо Адыгэ Хасэм и Нэхъыжьхэм я советым и тхьэмадэ МэшбащIэ Исхьэкъ къызэралъхурэ илъэс 85-рэ зэрырикъур иригъэлъапIэу, Дунейпсо Адыгэ Хасэм къищта унафэм ипкъ иткIэ, 2016 гъэр абы и илъэсу йокIуэкI. Къыщалъхуа махуэхэм ирихьэлIэу Мейкъуапэ ФилармониемкIэ и унэм щекIуэкIа пшыхьым къыкIэлъыкIуэу, ар зыбжанэрэ Къэбэрдей-Балъкъэрым кърагъэблэгъащ, Адыгейм и жылэхэм зэIущIэхэр къыщызэрагъэпэщащ, Къэрэшей-Шэрджэсым кIуэну къыпэщылъщ.
ТхакIуэ цIэрыIуэр мы махуэхэм щагъэлъапIэ Тырку Республикэм. Тхьэмахуэм къриубыдэу ар яхыхьащ Истамбыл и Баларбаш хьэблэм щылажьэ Адыгэ Хасэм икIи абы щыпсэу адыгэхэм ябгъэдэсащ тхакIуэм и IэдакъэщIэкIхэм теухуа хъыбархэр, и гупсысэхэр яхуиIуатэу, лъэпкъым и Iуэху зыIутым, хэкум и псэукIэм яхутепсэлъыхьу. АдэкIэ Истамбыл дэт университетитIым МэшбащIэр щаIущIащ щIэныгъэлIхэм, тырку литературэджхэм, критикхэм, студентхэм. ЕджапIэхэми адыгэ щIалэгъуалэм щепсэлъащ, жэуап яритащ ахэр зыщIэупщIахэм.
Апхуэдэу хамэ къэрал куэдым къыщацIыху тхакIуэ цIэрыIуэр гуапэу ирагъэблэгъащ Дюзджэ, Адапазар, Бурсэ къалэхэм. Абыхэми зэхуэс гъэщIэгъуэнхэр щекIуэкIащ МэшбащIэ Исхьэкъ къалэм къызэрищтэрэ лъахэмрэ лъэпкъымрэ я IэфIагъыр, я дахагъыр хъуэпсэгъуэу къызэригъэлъагъуэм, лъэпкъым и къекIуэкIыкIар уи нэгу къыщIэзыгъэхьэж роман купщIафIэхэр зэриIэм щытепсэлъыхьу.
МэшбащIэм и гъусэу гъуэгу тетщ «Адыгэ псалъэ» газетым и обозреватель Хъуажь Фахъри (тэрмэш Iуэхур и пщэ дэлъщ), АР-м щэнхабзэмкIэ и министру щыта, лъэпкъ тхыдэмрэ щэнхабзэмрэ хъумэнымкIэ дэIэпыкъуэгъу хъу «ЩIэин» фондым и тхьэмадэ Жэмыфэ Гъазий сымэ.
Iуэху дахэкIэ ежьа гупыр нышэдибэ хэкум къэлъэтэжащ, Тыркум щекIуэкIа зэIущIэхэм нэхъ убгъуауэ ди къыкIэлъыкIуэ къыдэкIыгъуэхэм фыкъыщеджэ.
НэщIэпыджэ Замирэ.
